text:
Iyo mihigo yasinywe tariki ya 1 Ugushyingo 2016, na Dr Vuningoma James, Umunyamabanga Nshingwabikorwa w’Inteko Nyarwanda y’Ururimi n’Umuco na Ntihabose Ismael ku rudande rw’abahanzi dore ko asanzwe ari n’Umuyobozi w’Inama y’Igihugu y’Abahanzi.
Mu kiganiro IGIHE yagiranye n’Umuyobozi w’Urugaga rwa Sinema mu Rwanda, Kwezi John yavuze ko bazakora filimi mpamo ku mateka y’u Rwanda ndetse bakamurika n’ibihangano byabo kuri Jenoside yakorewe Abatutsi mu 1994.
Yagize ati “Twahisemo gukora filimi imwe ndangamateka igaragaza ahantu nyaburanga, turi mu myiteguro ngo uwo mushinga ushyirwe mu bikorwa.”
Kwezi yavuze ko bazatoranya ahantu nyaburanga hari amateka y’u Rwanda bakazakora filimi igaragaza amateka yabo bakayimurikira Abanyarwanda mu gihe cy’umuganura mu mwaka utaha wa 2017.
Iyo filimi izaba igamije gufasha abanyarwanda, barimo abato n’abakuru kumenya amateka y’igihugu cyabo n’ibyakiranze mu gihe cyahise.
Ati “Urugero bamenye Ruganzu yari muntu ki, amateka ye ni ayahe, dushishikajwe nuko Abanyarwanda bamenya ayo mateka yabo.”
Mu bindi bazakora ngo harimo gufata umunsi bakerekana ibihangano byabo bitanga ubutumwa kuri Jenoside yakorewe Abatutsi, umunsi bazateganya ukazajyana no gutanga n’ibiganiro bifite insanganyamatsiko izaba yateganyijwe icyo gihe.
Abahanzi basinye iyo mihigo ni abo mu Rugaga rw’Abakora Ikinamico, Urwenya no Kumurika Imideri, urw’Abanyabugeni urw’abakora Muzika n’urw’ Abanditsi.
Ibindi bikubiye muri iyo mihigo birimo kurangwa n’Indangagaciro na Kirazira by’umuco w’u Rwanda, gukora inama z’ubukangurambaga mu bandi bahanzi, gukora amashusho abiri y’ubugeni, iya Ruganzu Ndoli n’iya Nyirarumaga.
Harimo kandi gukora igihangano cy’ubugeni kigaragaza ubutwari bw’Abana b’i Nyange no gukora igishushanyo kizashyirwa i Nkumba.
Abo bahanzi kandi bahize kuzakora indirimbo esheshatu n’amakinamico abiri akangurira Abanyarwanda gukoresha neza Ikinyarwanda.
Iyo mihigo izashyikirizwa Minisitiri wa Siporo n’Umuco, Uwacu Julienne na Perezida wa Komisiyo y’Itorero kugira ngo bayihamye.
Matovu Josiah, Umukozi Ushinzwe Ikoranabuhanga muri Minispoc yavuze ko iyi Minisiteri yatekereje gukora urutonde rw’ibintu bishingiye ku muco, bityo asaba abayobozi b’abahanzi kuyishyikiriza uko inzego zabo ziyobowe, uko ziteye n’abazigize kugira ngo na byo byinjizwe muri uyu mushinga ukiri mu cyiciro cyawo cya mbere.
Umunyamabanga Nshingwabikorwa w’Inteko Nyarwanda y’Ururimi n’Umuco, Dr Vuningoma James yavuze ko uyu mushinga nurangira uzafasha abahanzi cyane cyane mu rwego rwo kumenyana no kumenya icyo bashaka.


c: text/html

text:
sam.
24
sept.
2011
ISOMO RYA MBERE
Igitabo cy’Umuhanuzi Zakariya (Zak 8, 20-23)
20Avuze atya Uhoraho, Umugaba w’ingabo : Ni koko, muzongera kubona haje abanyamahanga n’abaturage b’imigi minini. 21Abaturage bo mu mugi umwe bazajya kubwira abo mu wundi bati « Nimuze tujye kurura uruhanga rw’Uhoraho, dushakashake Uhoraho, Umugaba w’ingabo; natwe turajyayo. » 22Nuko imiryango myinshi n’amahanga akomeye bazaze i Yeruzalemu gushakashaka Uhoraho, umugaba w’ingabo no kumwurura. 23Avuze atya Uhoraho, Umugaba w’ingabo: Uwo munsi, abanyamahanga cumi bavuga indimi zinyuranye, bazafata igishura cy’umwambaro w’Umuyahudi, bazamwizirikeho bavuga bati « Turashaka kujyana namwe kuko twumvise bavuga ngo, ‘Imana iri kumwe namwe.’»
ZABURI (Zab 87 (86), 2.1,3.4cd, 5, 6-7)
Inyik/ Uhoraho ari kumwe natwe.
Uhoraho akunda amarembo ya Siyoni,
kurusha ingoro zose za Yakobo.
Siyoni yubatse hejuru y’imisozi mitagatifu.
Abakuvuga bose baragusingiza,
wowe, murwa w’Uhoraho !
Itegereze Ubufilisiti, Tiri na Etiyopiya ;
hamwe n’abahavukiye bose !
Naho Siyoni bazayite «Mubyeyi,»
kuko buri muntu wese ayivukamo,
kandi Umusumbabyose ni we uyikomeje.
Uhoraho yandika mu gitabo cy’imiryango,
ati « Uyu n’uriya na bo bayivukiyemo ! »
Maze ababyinnyi n’abaririmbyi,
bazatangarize hamwe ikuzo ryawe, Murwa w’Uhoraho !
IBANGONDIRIMBO RIBANZIRIZA IVANJILI (Mk 10, 45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Luka (Lk 9, 51-56)
51Igihe cya Yezu cyo kuvanwa ku isi cyari cyegereje, nuko yiyemeza adashidikanya kujya i Yeruzalemu. 52Yohereza integuza ngo zimubanzirize imbere. Baragenda binjira mu rusisiro rw’Abanyasamariya kumuteguriza. 53Ariko ab’aho banga kumwakira, kuko yajyaga i Yeruzalemu. 54Babiri mu bigishwa be, Yakobo na Yohani, babibonye baravuga bati « Nyagasani, urashaka se ko dutegeka umuriro, ukamanuka mu ijuru ukabatsemba ?» 55We rero arahindukira, arabatonganya cyane. 56Nuko baboneza bajya mu rundi rusisiro.

robotstxt: allowed

filter: keep


text:
Ibintu 3 ukwiriye kwigira kuri Abigayili wo muri Bibiliya
Abigayili ni umugore w’intwari, wari ufite ubwenge kandi agatekrerereza urugo rwe. Ibyo byatumye arokora umugabo we n’abagize urugo rwe igihe Dawidi yari amaze guta umwanzuro wo kubarimbura. Dore ibintu 3 buri mugore wese akwiriye kwigira kuri Abigayili :
Kwihanganira uwo mwashakanye : Abigayili na Nabali ntibari bakwiranye. Urebye, Nabali byari kumugora gushaka umugore mwiza, mu gihe Abigayili we yisanze yarashatse umugabo mubi cyane batari bakwiranye. Ni iby’ukuri ko uwo mugabo yari afite amafaranga, bigatuma yumva ko ari igitangaza. Ariko se abandi bo bamubonaga bate ? Kubona undi muntu Bibiliya inenga nka we ntibyoroshye, dore ko n’izina rye risobanura “ikigoryi” cyangwa “ikiburaburyo.” Ese ababyeyi be ni bo bamwise iryo zina akivuka, cyangwa ni iryo bari baramuhimbye ? Uko byaba byaragenze kose, ibye byabaye aka wa mugani ngo “izina ni ryo muntu.” Nabali yari “umunyamwaga n’umunyangeso mbi.” Kubera ko yari umunyarugomo kandi akaba n’umusinzi, abantu benshi baramutinyaga kandi bakamwanga.
Gudashukwa n’ubwiza bw’inyuma : Abigayili yari atandukanye cyane na Nabali. Izina rye risobanurwa ngo “natumye data yishima.” Ababyeyi benshi b’abagabo baterwa ishema no kubyara abakobwa beza. Ariko umubyeyi w’umunyabwenge we arushaho kwishima iyo abonye umwana we afite ubwiza bwo mu mutima. Usanga akenshi iyo umuntu yagize amahirwe yo kugira uburanga, atihatira kugira imico myiza, urugero nko kwitonda, ubwenge, ubutwari cyangwa kwizera. Icyakora, Abigayili we ntiyari ameze atyo. Bibiliya imuvuga neza kubera ubwenge bwe n’uburanga bwe.
Kemenya ubwenge igihe ibibazo byugarije urugo rwawe : Ibyo Nabali yari yakoze byatumye imihangayiko Abigayili yari asanzwe afite irushaho kwiyongera. Yari yahangaye gutuka Dawidi, wari umugaragu wizerwa w’Imana. Samweli yari yaramusutseho amavuta, bityo ahishura ko Dawidi ari we Imana yari yaratoranyije kugira ngo asimbure Umwami Sawuli (1 Sam 16:1, 2, 11-13). Dawidi yabaga mu butayu ari kumwe n’ingabo 600 zari zimushyigikiye, kubera ko yari yarahunze Umwami Sawuli wamugiriraga ishyari agashaka kumwica. Dawidi amaze gutukwa na Nabali yararakaye cyaen afata umwanzuro wo kuzana n’ingabo ze bagatsemba abantu b’igitsina gabo bo mu rugo rwa Nabali.
Abigayili yafashe iya mbere kugira ngo aburizemo icyo gikorwa kibi cyari hafi kuba. Aho kugira ngo amere nk’umugabo we Nabali, we yagaragaje ko yari yiteguye gutega amatwi, aho kumera nk’umugabo we wari wanze kumva ibyo umusore wari uje kubaburira yavugaga.
Abigayili yahise agira icyo akora atazuyaje. Bibiliya igira iti “nuko Abigayili arihuta.” Iyo nkuru ya Bibiliya ibonekamo inshinga zumvikanisha ‘kwihuta’ incuro enye zose, yerekeza ku byo uwo mugore yakoze. Yateguriye Dawidi n’abantu be impano zihagije. Izo mpano zari zigizwe n’imitsima, vino, inyama z’intama, ingano zikaranze, inzabibu zumye n’imbuto z’umutini.
Abigayili yafashe urugendo bidatinze, Abigayili yaje guhura na Dawidi hamwe n’ingabo ze. Icyo gihe nabwo Abigayili yagize icyo akora atazuyaje maze ahita ava ku ndogobe, yicisha bugufi imbere ya Dawidi (1 Sam 25:20, 23). Yahise asuka ibyari ku mutima we, yinginga cyane Dawidi kandi asabira imbabazi umugabo we n’abo mu rugo rwe.
Ubwenge bwa Abigayili no kumenya kwicisha bugufi agasabira imbabazi umugabo we nibyo byatumye Dawidi ahindura imigambi yari yafatiye urugo rwa Nabali. Bityo rero tukaba dukwiye kugira icyo twigira kuri uyu mugore w’igitangaza uvugwa muri Bibiliya tukareka kumva inkuru gusa ngo idusige uko twari dusanzwe tumeze.
Gracieuse Uwadata


text:
ven.
07
juin
2013
ISOMO RYA MBERE
Igitabo cyUmuhanuzi Ezekiyeli (Ezk 34, 11-16)
11Nyagasani Uhoraho aravuze ati “Dore jye ubwanjye ngiye gukenura amatungo yanjye kandi nyiteho. 12Uko umushumba yita ku matungo ye igihe aba ari hagati y’intama zibyagiye, nanjye ni ko nzita ku ntama zanjye, nzivane ahantu hose zatatanirijwe ku munsi w’ibihu n’umwijima. 13Koko nzazivana mu gihugu zari zirimo, nzikoranye nzivanye mu bihugu by’amahanga, maze nzigarure ku butaka bwazo. Nzaziragira ku misozi ya Israheli, mu mibande no mu turere twose dutuwe tw’igihugu. 14Nzaziragira mu rwuri rutoshye, maze imisozi isumbya iyindi uburebure ya Israheli, ibe ikiraro cyazo. Ni ho zizaruhukira mu kiraro cyiza ; zizarishe ubwatsi butoshye bwo ku misozi ya Israheli. 15Ni jye ubwanjye uziragirira intama zanjye – uwo ni Nyagasani Uhoraho ubivuze – jye nzazibyagiza ziruhuke. 16Nzashakashaka iyazimiye, ngarure iyari yatannye, iyakomeretse nyomore, naho iyari irwaye nyondore, ibyibushye ikanagira ubuzima bwiza nkomeze kuyitaho. Nzaziragira zose nkurikije ubutabera.”
ZABURI (Zab 23 (22), 1-2a, 2b-3, 4, 5, 6)
Inyik/ Uhoraho ni we mushumba wanjye, nta cyo nzabura !
Uhoraho ni we mushumba wanjye,
nta cyo nzabura !
Andagira mu rwuri rutoshye.
Anshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta ku mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ariho nibera iminsi yose.
ISOMO RYA KABIRI
Ibaruwa Mutagatifu Pawulo Intumwa yandikiye Abaromani (Rom 5, 5b-11)
Bavandimwe, 5burukundo rw’Imana rwabuganijwe mu mitima yacu na Roho Mutagatifu twahawe. 6Koko rero igihe twari tugifite intege nke, Kristu yapfiriye abanyabyaha ku munsi wagenwe. 7Birakomeye ko hagira upfira intungane ; sinzi niba hagira uwemera gupfira inyangamugayo. 8Imana rero yerekanye urukundo idufitiye, kuko Kristu yadupfiriye kandi twari abanyabyaha. 9None ubwo twagizwe intungane n’amaraso ye, tuzarokorwa na We uburakari ku buryo busumbijeho. 10Koko rero niba twariyunze n’Imana mu rupfu rw’Umwana wayo kandi nyamara twari abanzi, ubwo twiyunze, tuzarokorwa mu buzima bwe ku buryo busumbijeho. 11Si n’ibyo ngibyo gusa : twishimiye Imana muri Yezu Kristu Umwami wacu, ari We ubu ngubu wadufashije kwiyunga.
IBANGONDIRIMBO RIBANZIRIZA IVANJILI (Yh 10, 14-15)
Alleluya Alleluya.
Yezu ni Umushumba mwiza,
amenya intama ze, na zo zikamumenya :
yemeye guhara ubugingo bwe ari zo agirira.
Alleluya.
IVANJILI
+ Luka (Lk 15, 3-7)
Muri icyo gihe, 3Yezu abacira uyu mugani ati 4“Ni nde muri mwe wagira intama ijana, imwe muri zo yazimira, ntasige za zindi mirongo urwenda n’icyenda ku gasozi, akajya gushakashaka iyazimiye kugeza igihe ayiboneye ? 5Iyo amaze kuyibona ayiterera ku bitugu yishimye. 6Yagera iwe agakoranya incuti n’abaturanyi, akababwira ati ‘Nimuze twishimane, kuko nabonye intama yanjye yari yarazimiye !’ 7Ndabibabwiye : nguko uko umunyabyaha umwe wisubiraho azatera ibyishimo mu ijuru, birenze iby’intungane mirongo urwenda n’icyenda zidakeneye kwisubiraho.”


text:
sam.
29
sept.
2012
ISOMO RYA MBERE
Isomo ryo mu gitabo cya Yobu (Yobu 19, 21-27)
Yobu abwira incuti ze zakomezaga kumushinja ati 21“Mwebwe ab’incuti zanjye ndabatakambiye, nimumbabarire, dore Nyir’ububasha yaranshegeshe ! 22Ni kuki munyibasiye nk’Imana ? Ese ntimuzageza aho mumpa agahenge ? 23Icyampa ngo amagambo yanjye azandikwe, bayashyire ku rubaho rw’umuringa, 24bakoresheje ikaramu y’icyuma, maze bayasharage ku rutare ubutazasibangana ! 25Jyewe nzi ko umuvugizi wanjye ariho, amaherezo azatunguka ku isi aze andengere ; 26Namara kunkangura azampagarika iruhande rwe, maze mbonere Imana mu mubiri wanjye. 27Koko ni jyewe ubwanjye uzayirebera, nzayibonesha amaso yanjye bwite atari ay’undi ; ngiyo inyota inyuzuye umutima.”
ZABURI (Zab 27 (26), 7-8b, 8c-9b, 13-14)
Inyik/ Nizeye kuzabona ubugiraneza bw’Uhoraho,
mu gihugu cy’abazima.
Uhoraho, umva ijwi ryanjye ndagutakira,
gira ibambe unsubize !
Umutima wanjye wanyibukije ijambo ryawe,
wowe wavuze uti “Nimushakashake uruhanga rwanjye !”
None rero Uhoraho, ni rwo nshakashaka,
ntumpishe uruhanga rwawe !
Wirakara ngo uhinde umuyoboke wawe,
ni wowe muvunyi wanjye.
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane, wizigire Uhoraho,
ukomeze umutima, ube intwari !
Rwose wiringire Uhoraho !
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya.
Ingoma y’Imana iregereje :
nimwisubireho maze mwemere Inkuru Nziza !
Alleluya.
IVANJILI
+ Luka (Lk 10, 1-12)
Muri icyo gihe, 1mu bigishwa ba Nyagasani ahitamo abandi mirongo irindwi na babiri, maze abohereza imbere ye babiri babiri, mu migi yose n’ahandi hose yajyaga kunyura. 2Arababwira ati « Imirima yeze ni myinshi, ariko abasaruzi ni bake ; nimusabe rero Nyir’imyaka yohereze abasaruzi mu mirima ye. 3Ngaho nimugende ; dore mbohereje nk’abana b’intama mu birura. 4Ntimugire icyo mujyana, kaba agasaho k’ibiceri, waba umufuka, zaba inkweto ; kandi mwirinde guhera mu nzira muramukanya. 5Urugo rwose mwinjiyemo mubanze muvuge muti « Amahoro kuri iyi nzu ! » 6Nihaba umuntu w’amahoro, amahoro yanyu azamusakaraho ; nahabura azabagarukira. 7Mugume muri iyo nzu, munywe kandi murye icyo babahaye, kuko umukozi akwiriye igihembo cye. Ntimukave mu nzu mujya mu yindi. 8Umujyi wose muzinjiramo bakabakira, muzarye ibyo babahereje. 9Mukize n’abarwayi muhasanze kandi mubabwire muti « Ingoma y’Imana ibari hafi ! » 10Naho rero umugi wose muzinjiramo ntibabakire, muzajye mu materaniro yabo muvuge muti 11« Dore n’umukungugu w’umugi wanyu wadufashe ku birenge, turawukunguse kandi turawubasigiye ! Icyakora mubimenye neza, Ingoma y’Imana ibari hafi. » 12Ndabibabwiye : kuri wa munsi w’urubanza, Sodoma izababarirwa kurusha uwo mugi. »


text:
Basabwe gufatanya ngo akarere kaze imbere muri byose
Umuyobozi w’akarere yijeje ubufatanye abakozi Umuyobozi w’akarere ka Ruhango Mbabazi Francois Xavier, arasaba abakozi bose gutanya mu byo bakora, kugirango akarere kabashe gutera imbere. Ibi uyu muyobozi More...
Rulindo: Uwayoboraga Akarere ka Rulindo haribyo yifuzaga kuba yaragezeho.
Umuyobozi w’akarere ka Rulindo ucyuye igihe n’abandi bayobozi Bamwe mu baturage batujwe mu midugudu Umuyobozi ucyuye igihe muri rulindo, Kangwagye Justus yishimira byinshi byagezweho muri manda yayoboye, More...
Ngororero: Komite nyobozi icyuye igihe ngo igiye yemye
Mazimpaka Emmanuel yari ashinzwe ubukungu Abagize komite nyobozi icyuye igihe mu karere ka Ngororero bahamya ko basoje manda zabo bemye kuko bazamuye akarere. Mu gihe hari abayoboraga uturere bavuga ko bajyanye More...
Gicumbi – Komite nyobozi icyuye igihe yanenzwe kudashyira hamwe
Abitabiriye umuhango wo guhererekanya ububasha Komite Nyobozi y’Akarere ka Gicumbi mu gikorwa cyo gusoza imirimo yayo, ikazasimburwa n’abazatorwa mu matora arimo gutegurwa yanenzwe kudashyira More...
Gatsibo: Abatoza b’intore barasabwa kuba umusemburo w’aho batuye
Abatoza b’intore bafata ifoto y’urwibutso hamwe n’ubuyobozi bw’Akarere ka Gatsibo Abatoza b’intore batoje abanyeshuri barangije amashuri yisumbuye, basabwe kuba umusemburo w’aho More...
Kamonyi: Abayobozi barasabwa kwigisha abaturage gucika ku ngeso yo kurwana
Umuyobozi w’intara yasabye abayobozi kwigisha aabaturage Gukubita no gukomeretsa aribyo biza ku isonga mu byaha bihungabanya umutekano. Abayobozi b’inzego z’ibanze barasabwa gukangurira abaturage More...
Kirehe: Abana batowe bazarwanya Jenoside, ihohoterwa n’ibiyobyabwenge
Amataora y’abana yabaye mu mucyo Mu matora ya komite z’ihuriro ry’abana, 6 batowe bijeje bagenzi babo kuzabahagararira neza baharanira kurwanya ingengabitekerezo ya Jenoside, ihohoterwa n’ibiyobyabwenge More...
Kirehe: Umurenge wa Musaza niwo wa mbere mu mihigo
Abenshi mu baturage b’umurenge wa Musaza baganiye na Kigalitoday bavuga uko bakiriye iyo ntsinzi. Mu mihigo 2014/2015 mu karere ka Kirehe abaturage b’umurenge wa Musaza barishimira umwanya wa mbere More...
Kamonyi: Ku munsi w’umuganura, buri mudugudu wa Ruyenzi wamuritse imihigo wagezeho
Mu kagari ka Ruyenzi ho mu murenge wa Runda, umunsi w’umuganura wizihirijwe mu mudugudu wa Nyagacaca ahahuriye abaturage b’imidugudu itanu igize aka kagari, maze abakuru b’imidugudu na bamwe More...
Nyanza: Abakozi b’Akarere bihwituriye mu nama idasanzwe
Abakozi b’akarere ka Nyanza bo mu nzego zose z’ibanze bahuriye mu nama idasanzwe barihwitura mu birebana no kunoza imikorere buri wese akita ku nshingano ze z’ibanze mu kazi. Abakozi kuva More...


text:
Mu rukundo usanga kuganira bifite umwanya uhagije. Usanga akenshi iyo ibiganiro bibuze akenshi abakundana basa n’abigunze gusa ni ingenzi ku menya ko hari ibintu ushobora kubwira uwo ukunda, atakwanga akakugaya cyangwa agacika intege.
1. Ntuzigere ubwira uwo ukunda uburyo uwo ukunda yakuryoherezaga
Mu maso y’uwo ukunda, kwemeza ko wagize ibihe byiza mu bihe byashize usanga ntacyo bisayidira ku rukundo. Ntanumwe uba ukeneye ko umuratira ibyiza by’ibihe byahise dore ko ushobora no kugwa mu mutego wo kumugereranya n’uwo mwahoranye maze intambara ikarota.
2. Mu gihe uwo ukunda ahuze, wimuganiriza cyane
Nk’igihe uziko umukunzi wawe ari mu kazi cyangwa afite ibindi ahugiyemo, ntago ari byiza na gato kumuhatira ko muvugana kuko ashobora kubikora akwikiza bityo ugasanga nta musaruro icyo kiganiro kigize
3. Wihatira uwo ukunda gusoza huti tuti igikorwa cyo gutera akabariro
Kumwereka ko utacyiteguye gukomezanya nawe mu gikorwa muba murimo cyo gutera akabariro no kumwereka ko ushobora kuba warambiwe ni ikintu kibi gishobora gutuma rwose akuzinukwa. Niyo waba warambiwe cyangwa utakibishaka, ugiriye urukundo umufitiye mufashe kuryoherwa no gusoza icyo gikorwa anezerewe.
4. Mubwire inenge ze gake gashoboka
Ukunda gusanga hari umuntu umenyana n’undi akihutira kumubaza ngo defaux ze, usanga ibi ntacyo byongera ku rukundo dore ko ntanumwe wishimira inenge ze no kuzimenya ntanicyo bibongerera mu rukundo rwanyu. Niba ushaka no guhana cyangwa guhanura uwo ukunda bikore uhereye ku byiza umuziho
5.icishe bugufi imbere ye ariko wikwisuzugurira mu maso ye
Kwicisha bugufi ni ingenzi mu rukundo, ariko kwisuzugurira mu maso ye ni ikosa rikomeye. Kwereka uwo ukunda ko utazi gutuma ubuzima buryoha cyangwa ko uri mubi ni amakosa akomeye kuko aho kubaka urukundo birarusenya buhoro buhoro
MUHIMPUNDU Chantal
46,578 total views, 64 views today


text:
Ese waba uzi ahitwa “Norvège” muri Kigali?
Mu murenge wa Nyarugenge mu Karere ka Nyarugenge hari agace kiswe “Norvège” ya Kigali ngo kubera iterambere ryako kandi ari mu cyaro.
Norvège ya Kigali iherereye ku musozi wa Karama mu Kagari ka Nyabugogo mu mujyi wa Kigali.
Ako kagari kari inyuma y’Umusozi wa Kigali (Mont Kigali) ku buryo kukageraho bisaba kuzamukira ku Giticyinyoni cyangwa ukazenguruka kuri Ruriba.
Izo nzira zombi zigusaba guca mu gice cy’icyaro gisa n’ikidatuwe kandi gifite imihanda y’ibinogo ihora yangirika kubera isuri.
Nubwo hameze nk’umusozi, iyo ugeze hejuru hari umurambi ubereye amaso witegeye Mont Kigali, ukanarebana no hakurya mu Nzove n’imisozi yo hejuru yaho.
Kuri uwo Murambi ni hamwe mu ho abifite kandi bakiri bato barimo kujya gutura ndetse banafashe igice kimwe cy’Umudugudu wa Gakoni bakita muri Norvege.
Ubusanzwe Norvege ni igihugu cyo mu Majyaruguru y’Uburayi kiri mu Nyanja y’Atalantika (Atlantic Ocean).
Kuhita Norvege byaturutse he?
Nubwo usanga inkomoko y’inyito Norvège abahatuye bayisobanura ku buryo butandukanye, abenshi bahuriza ku kuba haraje iterambere ku buryo bwihuse.
Habiyeze Leon avuga ko yahageze muri 2011 agasanga bivugwa ko haba hariswe iryo zina n’umugabo w’Umunyarwanda witwaga Musenegale wari uhafite ubworozi bw’inkoko.
Cyakora uwo mugabo ubu yitabye Imana n’ibikorwa yari ahafite byaragurishijwe ku buryo nta muntu wo mu muryango we ukuhatuye.
Agira ati “Uwo mugabo nkurikije uko namwumvise, nta n’ubwo yigeze akandagira muri Norvege ngo wenda abe yaba yarashingiye ku isano hafitanye.”
Murenzi Antoine, umwe mu bahatuye mbere ndetse wemeza ko yahageze ari nk’uwa kabiri, avuga ko bahise Norvège kubera ukuntu iterambere ryaho ryari ku muvuduko munini udasanzwe.
Agira ati “Hazamutse mu buryo budasanzwe kandi haturwa n’abantu bato bafite ubushake bwo gukora.”
Ahamya ko abenshi mu bahatuye bari munsi y’imyaka 40 bakaba bameze nk’aho ari urungano.
Umukozi ushinzwe Imibereho myiza mu Kagari ka Nyabugogo, Niyigaba Médard, ahamya ko izina rya Norvège barihise batangiye gushyiramo ibikorwa remezo nk’imihanda, amazi n’amashanyarazi.
Agira ati “Warebaga uyu murambi uri hejuru y’umusozi, wareba imisozi yindi uwukikije ukabona hafite uburanga budasanzwe ku buryo abantu bihutiye kuhatura kandi bakahubaka amazu agezweho.”
Akomeza agira ati “Bajya kuhita Norvège ni uko hari hatangiye gutunganywa habaye heza, abahareba bakahagereranya n’igihugu cya Norvege cyateye imbere cyane mu mibereho myiza y’abaturage.”
Mu gihe hari hakaswe ibibanza bibarirwa muri 400, ubuyobozi bw’akagari buhamya ko ibigera kuri 300 byamaze kubakwa kandi inyinshi muri izo nzu zikaba zituwemo.
Niyigaba yongeraho ko batunguwe no kubona hubakwa mu buryo nk’ubwo kandi nyamara ku gishushanyo mbonera cy’umujyi bari bahageneye amazu aciriritse.
Muri Norvège, inzu imwe yonyine, ifite agaciro nk’aka miliyoni 5RWf, ni yo ihari yo ku rwego rw’amazu yari ahategenyirijwe ku ikubitiro.
Bigira ngaruka ki ku mibereho y’abahatuye batishoboye?
Ubuyobozi bw’Akagari ka Nyabugogo buhamya ko abatuye muri Norvege muri ako kagari bashyize hamwe kandi bafata iya mbere mu guharanira ko hakomeza gutera imbere haba mu bikorwa remezo no mu mibereho myiza y’abaturage.
Niyigaba Médard, ushinzwe iterambere ry’imibereho myiza muri ako kagari, avuga ko iyo umuhanda ugana muri Norvège, Giticyinyoni-Karama wangiritse, abatuye Norvege bakusanya amafaranga bakawusana.
Mu minsi ishize wangijwe n’imvura, bakusanya ibihumbi 800 ku buryo bwihutirwa barawusana usubira kuba nyabagendwa.
Uretse ibyo kandi ngo bagira n’uruhare mu kubakira abatishoboye no kubishyurira ubwisungane mu kwivuza.
Umwe mu bahatuye utifuje gutangaza amazina ye avuga ko basirimutse kuburyo batajya babura mitiweri.
Agira ati “Twebwe hano turi abasirimu kandi twese dufite imyumvire isobanutse. Bimwe ujya kimva ngo hari ababuze mituweri, twebwe duhita dukora inama icyo kibazo kigahita kiva mu nzira.”
Binemezwa n’ubuyobozi bw’akagari, buhamya ko muri uyu mwaka abaturage ba Norvege bishyuriye ubwisungane mu kwivuza abantu 200 batishoboye.
Abatuye Norvège kandi, barimo kubakira abana b’impfubyi babiri, inzu yo kubamo, biteganyijwe ko izatwara nka miliyoni 2.5Rwf harimo n’igikoni n’ubwiherero.
Mutsinzi Antoine, utuye muri Norvège akaba ari na we ureberera umunsi ku munsi abo bana (mu byo bise kubyarana muri batisimu), yadutangarije ko iyo inzu ubu bamaze kuyitangaho miliyoni imwe n’ibihumbi 800RWf.
Ubuyobozi bw’Akagari ka Nyabugogo kandi bushimira abatuye Norvege ko bifatanya n’abaturage bandi mu bikorwa byose, ndetse ngo bakanaba intangarugero mu bikorwa by’umuganda rusange.
Andi mafoto yo muri Norvege ya Kigali
Ibitekerezo ( 8 )
hararenze 2020 Ho yarahageze
aha ni Norway kbsa kuko kagame yaje gushyira ibuye ry ufatizo ku muhanda uzahajya kandi nabonye aheza ahubwo siho mwafotoye,.
Yewe yewe
yego ni Norvège 10% kubera umuhanda utarakorwa neza
Rwose ni Norvege pe! Mukomereze aho rwose. Hagaragara ubusirimu budasanzwe. Keep up!.
KBSA IYI NIYO NORVEGE BVUZE
Icho nivho kerekezo Rwanda yacu ishaka isuku umutekano tugakomeza guhiga ayndi mahanga
Izina niryo hantu kbs!!!
Eh ni Norvege kabisa!!!


text:
Imana yambwiye ko izanshumbusha amashuri nacikirije none ingejeje kure […] – Ubuhamya bwa Pst Munezero Jean Damascene
Nitwa Pasteur Munezero Jean Damascene nsengera mu itorero rya ADEPR mu rurembo rw’iburasirazuba mu itorero ry’akarere rya Gatsibo, paroisse ya Gorora, mfite umugore n’abana batanu. Dushimye Imana itwemereye kugirango tubagezeho ubuhamya bw’iby’Imana yadukoreye muri make turashaka kugira ngo abantu bamenye ko Imana igikora kubera ko hari Abakristo bihebye batakigira ibyiringiro, ariko iyo bumvise ubuhamya bw’ibyo Imana ikora bagira ibyiringiro.
Navukiye mu cyahoze cyitwa komini Murambi byari muri Byumba, ubu ni mu karere ka Gatsibo, mvuka ku gasozi kitwa i Matare na Kayenzi ubu ni muri Gatsibo. Navukiye mu miryango itari ikijijwe, ikennye hahandi kugira ngo turye tubeho bagombaga guca incuro (guhingira ibyo kurya).
Ndi umwana w’imfura iwacu, navutse nisanga muri ubwo buzima bw’ubukene mu miryango itarize, bantangiza amashuli abanza mba umwana w’umuhanga. Nize reforme y’umwaka wa 8 nazaga mu bana batsinda neza. Kubera ko nari mvukiye muri ubwo buzima nkagira amahirwe yo kwiga no kuba umuhanga naje kugira intego ndavuga nti nzatsinda kandi nakundaga ishami ry’indimi numvaga ari zo nziga nkaba umunyamakuru.
Gusa nta bwo byaje kumpira kubera irondakoko n’irondakarere n’aho politike y’igihugu yari iri. Natsinze ikizamini cya Leta cy’umwaka wa 8 mu mwaka 1985 bampa kwiga mu ishami ry’indimi i Save ya Butare, icyo gihe abana b’abakene baratsindaga bakabasimbuza abana b’abakire hanyuma rero mu gihe ndi kwitegura kugura amavarisi byose byo kujya ku ishuli umwana w’umukire aca inyuma ajya guhinduza amazina muri minisiteri banzanira ibipapuro bivuga ngo bari bibeshye amazina si ayanjye biba biranze ayo mahirwe mba ndayabuze.
Mu ntangiro z’umwaka 1986 biba, byarasakuje bigera kure baza kumbwira ngo nzaze gusibira ndongera ndasibira ndongera nsinda ikizamini cya Leta cy’umwaka wa 8 bampa kwiga mu ishami ry’indimi i Janja mu majyaruguru. Icyo gihe na none umwana w’umucuruzi agura umwanya wanjye ubuzima numvaga burangiye ibyiringiro byo kubaho birangiye, icyo gihe haza umugiraneza w’umubyeyi w’umudamu arambwira ati “Wa mwana we twamenye ibyakubayeho bakuguze incuro 2”. Ajya kunshakira akazi k’ububoyi i Rukara na Gahini ahantu hitwa mu Mitungo hafi ya Karubamba. Imyaka 6 nagombaga kwiga kugira ngo ndangize amashuri yisumbuye i Save cyangwa i Janja nayikozemo akazi k’ububoyi i Rukara na Gahini hanyuma nza kwakira Yesu.
Nagize igikomere ku mutima wanjye mu kwezi kwa 7 n’ukwa 8 iyo abanyeshuli bazaga mu biruhuko mu gace k’iwacu numvaga umutima wanjye utishimye, Satani akanyongorera ngo ntibandushaga ubwenge nzajye mu gisirikare nibe imbunda mbarase, hanyuma nca ku rusengero i Rukara habaye igiterane numva umuvugabutumwa aravuze ngo “ Mwese abarushye n’abaremerewe nimuze musange Yesu arabaruhura.” Ninjiye mu rusengero numva ijambo ry’Imana, maze kuryumva numva ko Yesu yangirira neza. Nari ngeze mu kigero cy’imyaka 18 ntangiye kujya mu byaha, numva ijambo ry’Imana hanyuma ndakizwa abakozi b’Imana bandambikaho ibiganza.
Nagira ngo mbwire abanyumva, iyo umuntu yakiriye ijambo ry’Imana riramubohora. Numvise umutima wanjye utuje, numva ko Imana izangirira neza maze kumva ibyiringiro by’ijambo ry’Imana. Nkijijwe nakomeje gukora akazi k’ububoyi ngeza aho maze kumva ko Imana ikora nkajya njya mu byumba by’amasengesho aho i Rukara, ijwi ry’Imana rikavuga ngo “Bana banjye nzabatabara,” nkumva jyewe ntibindeba. Nagira ngo mbwire abantu bose batwumva, iyo Imana ivugiye mu ruhame iba ifite uwo ibwira, kandi iyo Imana itanze amasezerano irayasohoza na n’ubu iracyayasohoza.
Ijwi ry’Imana rikambwira ngo “Mwana wanjye nuguma mu gakiza nzagukoresha muri Africa y’Iburasirazuba n’iyo hagati,” nkumva nta bwo mbyumvise. Imana imbwira ijambo rikomeye cyane ngo ninguma mu gakiza izankoresha ku migabane yose y’isi, irambwira ngo izandiha amashuri yose nacikishije.
Hanyuma muri ubwo buzima nahise mva muri ako kazi k’ububoyi i Rukara nsubira iwacu i Murambi mu murenge wa Rugarama, mpita mba umuvugabutumwa bampa kuyobora umudugudu, bageze aho bambwira ko atari byiza kuba umuvugabutumwa ndi umusore.
Nateguye gushaka umugore, byari muri ubwo buzima tuba mu nzu z’ibigonyi kuko papa wanjye yari yarapfuye mu 1980 amaze kwirukana mama ashaka undi mugore, hanyuma nsaba umukobwa witwaga Kantengwa Patricie twaririmbanaga muri korali Abaragwa. Dusigaje nk’amezi 3 ngo dushyingiranwe, aje gusura iwacu mu bigonyi 3 bari baradusigiye nzarongorera muri kimwe arambenga kuko iwabo bari bubtse ibati kandi batuye n’ahantu heza twe twari dutuye ahantu hejuru ku gasozi, ni uko ambenga atyo…
Ntuzacikwe n’igice cya 2 […]


text:
Urwenya: Umugabo w'Igisambo
Umugabo w'Igisambo
Umugabo abaga ihene; umugore arateka, ahishije bararya, ibisigaye umugore arabipfundikira.
Umugabo bimurya munda, inyama zitatetswe bazitara ku rusenge nk'uko bari basanzwe babigira,
bararyama. Umugore amaze gushyirwayo, umugabo akemura ku bwanwa bwe, yenda ubujeni n'ubwo bwanwa abitera ku kananwa k'umugore arangije arisinziriza. Bitinze umugore aza gukanguka, yumva ibintu bimuhanda ku munwa, akeka ko ari ikirago kimuhanda; akoze ku kananwa yumvaho ubwanwa, induru arayidehera ati "iri shyano ngushije
ndarikwiza he?" Bumaze gucya arabyuka, umugabo yisigaza mu buriri. Umugore atangira gupfuneka yivugisha ati "ibi bintu ndabikika nte ko nta mugore wameze ubwanwa!"
Umugabo asa n'ukangukiye hejuru maze abaza umugore bya nyirarureshywa ikimuriza. Umugore yenda uruhu yari yiteye arukinga ku maso, oya si ukurira! Umugabo aramwegera aramubwira ngo niyihanagure, aceceke. Umugore arahora, akuraho uruhu aramwereka. Umugabo yifata ku munwa arumirwa. Bigeze aho umugabo ati "mbere kurya ihene uri umugore nabyitaga iby'inzara, nkakwihorera. Ubundi iwacu nta mugore urya ihene; iyo ayiriye amera ubwanwa. Nibyo nawe wiboneye.”
Shyiraho Igitekerezo!
Subscribe to: Post Comments (Atom)


text:
sam.
10
sept.
2011
ISOMO RYA MBERE
Isomo ryo mu gitabo cya Mwene Siraki (Sir 27, 30; 28,1-7)
27,30Inzika n’umujinya ni ibintu biteye ishozi, kandi umunyabyaha aba yarabizobereyemo. 28,1Uwihorera ku bandi, Uhoraho na we azamwihoreraho kuko ibyaha byose abibara yitonze. 2Jya ubabarira mugenzi wawe ibicumuro bye, bityo nusenga n’ibyaha byawe bizahanagurwa. 3Umuntu urakarira undi akaritsira, yasaba ate Uhoraho ngo amurokore ? 4Bite se ? Yaba atababarira mugenzi we, kandi agatakambira Uhoraho kubera ibyaha bye ! 5We ubwe ko agira inzika kandi ari umubiri ashoreye, ni nde wamubabarira ibyaha bye ? 6Jya wibuka amaherezo ya byose maze ureke kwangana ; ubwo ugenewe kuzapfa no kubora, ubahiriza amategeko. 7Jya wibuka amategeko woye kugirira inzika mugenzi wawe, wibuke isezerano ry’Umusumbabyose wange ubuhemu.
ZABURI (Zab 103 (102), 1-2,3-4,9-10,11-12)
Inyik/ Uhoraho ni umunyambabazi n’umunyampuhwe.
Mutima wanjye singiza Uhoraho.
n’icyo ndi cyo cyose gisingize izina rye ritagatifu !
Mutima wanjye singiza Uhoraho,
kandi ntiwibagirwe na kimwe mu byo yaguhaye !
We ubabarira ibicumuro byawe byose,
akakuvura indwara zawe zose;
we warura ubugingo bwawe mu mva,
akagutamiriza ubutoneshwe n’impuhwe.
Ntatongana ngo bishyire kera,
ntarwara inzika ubuziraherezo,
ntaduhana bihwanye n’ibicumuro byacu,
ntatwihimura akurikije amafuti yacu.
Uko ijuru ryisumbuye kure hejuru y’isi,
ni ko impuhwe ze zisagiranira abamutinya,
uko uburasirazuba butandukanye n’uburengerazuba,
ni ko adutandukanya n’ibicumuro byacu.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 14, 7-9)
Bavandimwe, 7koko rero nta n’umwe muri twe ubereyeho we ubwe, kandi nta n’umwe upfira we ubwe. 8Niba turiho tubereyeho Nyagasani ; niba kandi dupfuye dupfira Nyagasani. Twabaho, twapfa, turi aba Nyagasani. 9Koko rero ni cyo cyatumye Kristu apfa akazuka, kwari ukugira ngo abe ari we ugenga abapfuye n’abazima.
IBANGONDIRIMBO RIBANZIRIZA IVANJILI (Yh 13, 34)
Alleluya Alleluya.
Nyagasani yadusigiye itegeko rishya,
ati «Nimukundane, kandi mukundane nk’uko nabakunze.»
Alleluya.
IVANJILI
+ Matayo (Mt 18, 21-35)
Muri icyo gihe, 21Petero yegera Yezu aramubaza ati «Nyagasani, uwo tuva inda imwe nancumuraho nzamubabarire kangahe ? Nzageza ku ncuro ndwi ?» 22Yezu aramusubiza ati «Sinkubwiye kugeza kuri karindwi, ahubwo kuri mirongo irindwi karindwi.
23Nuko rero, Ingoma y’ijuru imeze nk’umwami washatse ko abagaragu be bamumurikira ibintu bye. 24Atangiye kumurikisha, bamuzanira umwe wari umurimo amatalenta ibihumbi cumi. 25Uwo muntu abuze icyo yishyura, shebuja ategeka ko bamugura we n’umugore n’abana be n’ibye byose, bityo akaba yishyuye umwenda we. 26Nuko umugaragu arapfukama, arunama avuga ati ‘Nyorohera nzakwishyura byose’. 27Shebuja agize impuhwe, aramurekura kandi amurekera uwo mwenda we.
28Uwo mugaragu akivaho, ahura n’umwe muri bagenzi be wari umurimo umwenda w’amadenari ijana, amufata mu muhogo aramuniga ati ‘Ishyura ibyo undimo byose.’ 29Nuko mugenzi we amupfukama imbere, aramwiginga ati ‘Nyorohera nzakwishyura .’ 30Ariko undi ntiyabyemera, ahubwo aragenda amuroha mu nzu y’imbohe kugeza igihe yishyuriye umwenda we. 31Bagenzi be babibonye birabarakaza cyane ; ni ko kujya kubwira shebuja ibyabaye byose. 32Nuko shebuja aramutumiza, aramubwira ati ‘Wa mugaragu mubi we, nakurekeye umwenda wawe wose kuko unyinginze ; 33wowe se ntiwagombaga kugirira mugenzi wawe impuhwe nk’uko nazikugiriye ?’ 34Shebuja ararakara, amugabiza abamubabaza kugeza igihe yishyuriye umwenda we wose. 35Nguko uka Data wo mu ijuru azabagirira, nimutababarira bagenzi banyu mubikuye ku mutima.’»


text:
Abakinnyi b’ibyamamare ba filimi ku isi Angelina Jolie n’umugabo we Brad Pit bamaranye imyaka 12, bari kwaka gatanya ndetse ngo Angelina Jolie yamaze kubona impapuro za ngombwa zizaba imbarutso yo gutandukana.
Aba bombi batangiye kubana muri 2004 ariko basezerana imbere y’amategeko muri Kanama 2014.Angelina Jolie akaba yarashyizwe ku rutonde rw’abifuza gutandukana kuwa 15 Nzeli 2016.
TMZ ikaba ivuga ko batari baherutse kugaragara mu ruhame bari kumwe kuko gafotozi wa nyuma yabateye imboni muri Ugushyingo umwaka ushize bari kumurika filimi yabo yitwa ’By The Sea’
Pitt siwe mugabo wa mbere wa Angelina Jolie kuko kuva muri Werurwe 1996 kugeza muri Werurwe 1999 yabanaga na Jonny Lee Miller; ndetse nyuma yaho muri Gicurasi 2000 aza kongera kubana na Billy Bob Thornton batandukanye muri Gicurasi 2003.
Brad Pitt we bizaba bibaye ubwa kabiri ashatse, nyuma yo gutandukana na Jennifer Aniston.
Ubusanzwe Angelina na Brad Pitt bafite abana 6, barimo batatu barera aribo umuhungu witwa Maddox, Angelina Jolie yakuye mu kigo cy’imfubyi muri Cambodia amaze amezi 7 gusa avutse, hari muri Werurwe 2002 ; uw’umukobwa witwa Zahara Marley Angelina na Brad Pitt bavanye mu kigo cy’imfubyi muri Ethiopia ubwo yari afite amezi 6, hari muri Kamena 2005 ; ndetse n’uwitwa Pax Thien bakuye muri Vietnam afite imyaka 3, hari muri Werurwe 2007. Naho abana bibyariye ni Shiloh w’imyaka 5, n’impanga 2 z’imyaka 3 arizo Knox na Vivienne.


text:
Bamwe mu bahinzi bo mu karere ka Burera kuri ubu baratangaza ko kuva aho imbuto y’ibirayi igereye ku mafaranga 700 ku kilo, bahisemo kureka kubihinga, kubera ko ngo baba bafite impungenge ko amafaranga bashoye batazayagaruza.
Ni ikibazo ubuyobozi bw’ikigo cy’ubuhinzi n’ubworozi RAB mu ntara y’Amajyaruguru bwemeza ko bwamenye, ndetse hakaba hari gukorwa ibishoboka byose ngo abaturage bahabwe imbuto y’ibirayi.
Nibishaka Tadeyo, ni umwe mu bahinzi b’ibirayi mu murenge wa Rugarama, bagaragaza ko iki kibazo cy’igiciro cy’imbuto y’ibirayi kibangamiye cyane ubuhinzi bwabo, kuko ngo aho igiciro kigeze ubu bigoye kwemeza ko uwashora amafaranga yayagaruza byeze.
Yagize ati:“Imbuto y’ibirayi ubu yarabuze njye mbona ko biterwa no kuba iyo twahingaga imaze guhaga ubutaka, bigaragare ko ishaje cyane, ubu ikilo kimwe ni amafaranga 700, kugira ngo nibura ubone umufuka 1 w’imbuto y’ibirayi ugomba kubanza kugurisha, imifuka 2 y’amasaka, udafite ubwo bushobozi rero ahitamo kubireka akazahaha byeze.
Ikindi nanone kizamura igiciro ni uko imbuto iba yaraguze menshi, nakongeraho ko n’ikirere cyadutengushye imvura igwa mbere igenda nanone kare, ndasaba ubuyobozi gukomeza gushakisha uburyo imbuto yaboneka”.
Uyu muhinzi yongeraho ko ubu ibirayi byabaye imari, ngo kuko ubu hari abasigaye barara ijoro bagiye kugura imbuto muri Uganda, kubera ko iyo mu Rwanda isa n’iyabuze kandi ihenda, gusa ngo n’ubwo bayikura hanze ntibura kugura amafaranga agera kuri 600 ku kilo, mu gihe ubusanzwe ngo kitajyaga kirenza amafaranga 300 ku kilo.
Umuyobozi w’ikigo cy’igihugu gishizwe ubuhinzi n’ubworozi mu ntara y’Amajyaruguru Izamuhaye Jean Claude, ahamya ko iki kibazo bakizi, ndetse ngo bizeye ko imbuto y’ibirayi izaboneka.
Yagize ati:“Ikibazo cy’imbuto y’ibirayi kuri ubu kituraje ishinga kuko ubu RAB iri gukora imbuto shingiro iturutse muri Laboratoire, aha kandi kugira ngo imbuto ibure twahuye n’ibiza birimo imvura ikabije maze uduce twinshi duhinga ibirayi tugahura n’izo ngorane zo kubika imbuto, urumva kandi no kubika imbuto mu gihe babaga bashonje ni ikibazo”.
Akomeza avuga ko mu ngamba bafite ari uko bashyigikira abatubuzi b’imbuto y’ibirayi, ndetse n’iki kigo ubwacyo kigakomeza kuzitubura, kuko ubu ngo ubushobozi bwo gutubura imbuto bwiyongereyeho inshuro zirenga 10.
Uyu muyobozi yakomeje asaba abahinzi gukomeza kwihangana, ngo kuko iki kibazo kiri gushakirwa umuti urambye, kandi hakaba hari icyizere ko uzaboneka vuba.
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ushobora gukoresha amafaranga kugura ibikoresho mbere yuko utegereza kwishyurwa. Bishobora nokugufasha mubihe bibi abantu nta mafaranga bafite yo kukwishyura ibyo batwaye ku madeni.
Uburyo bwo gucunga umutungo w’umushinga wawe
Igihe utangiye umushinga mushya, ikintu kigorana cyane n’ukuntu umuntu abasha gufata neza umutungo usohoka nko mukugura ibikoresho, gutanga imishahara n’ibindi. Umutungo w’umushinga n’ikinyuranyo hagati y’ibyinjira n’ibisohoka. Ugomba kuba ufite amafaranga ahagije kugirango ubashe ku gera ibisohoka, mugihe umushinga utarabasha kubona ibyinjira bihagije.
Ibikurikira n’uburyo butanu bwagufasha kugirango ukomeze utere imbere:
- Bika amadosiye yawe neza
- Ha agaciro ibicuruzwa byawe neza ukurikije ayo wasohoye urangura
- Ishyurwa amafaranga yibicuruzwa byawe mu bice cyangwa yose icyari mwe
- Zigamira ejo hazaza kuko utazi icyo haguteganyirije
- Koresha amafaranga yawe bwite
Related Posts by Categories


text:
Ibi yabigarutseho ubwo yakiraga imihigo y’aba bakozi bavuye mu Itorero bari bamazemo icyumweru cyose ryaberaga mu Murenge wa Nasho mu Karere ka Kirehe, ku mugoroba wo kuri uyu wa gatatu tariki ya 02 Ugushyingo 2016.
Iyi mihigo ahanini ishingiye ku masomo bahawe mu gihe cyo gutozwa, aho basabwe guhindura imikorere bakaba koko umusemburo w’imibereho myiza iganisha ku iterambere nyakuri.
Udahemuka yashimangiye ko indangagaciro zo kwita ku muturage no kumwumva zigomba kubahirizwa ndetse zikaranga buri wese.
Yagize ati “Ndabasabye mwirinde kwiremereza, muce bugufi mwegere abaturage mubafashe gutera intambwe mu iterambere.”
Yakomeje yibutsa aba bakozi ko batagomba kuba ikibazo ku baturage bashinzwe kuyobora ko ahubwo bakwiye kujya bicara bakajya inama bagashakira hamwe ibisubizo.
Ku birebana no kunoza imikorere n’imikoranire, uyu muyobozi w’Akarere ka Kamonyi yasabye aba bakozi bashinzwe Imibereho Myiza n’iterambere mu tugari kujya buri gihe bagisha inama inzego zibakuriye igihe cyose bagize ikibazo runaka.
Yabasabye kutihererana amakuru ndetse bakanamubwira ibyo bakeneye ko ubuyobozi bw’Akarere bwabafasha bityo ikibazo kigakemuka mu maguru mashya.
Aba basore n’inkumi bahawe izina ry’ubutore ry’Abashingwangerero, bashimangira ko mu Itorero bungukiyemo byinshi bizatuma barushaho kunoza ibyo bakora bityo serivisi nziza zikagera ku muturage.
Muhawenimana Benoît ukorera mu Kagari ka Mataba mu Murenge wa Kayenzi wavuze mu izina rya bagenzi yagize ati “Mu by’ukuri hari byinshi twungukiye mu Itorero bizadufasha kunoza imikorere. Tugiye kuba bandebereho kandi twite ku iterambere ry’umuturage mu buryo bufatika hibandwa ku gutanga servisi nziza.”
Aba bakozi biyemeje kwirinda ruswa n’igisa nayo cyose, kwamagana akarengane kandi bakihatira gutanga serivisi nziza. Bahamya kandi ko bazihatira kwakira no gukemura ibibazo by’abaturage barushaho kubegera bagakorana nabo mu bikorwa byabo bya buri munsi.
Abakozi b’Akarere ka Kamonyi bagera kuri 51 nibo baheruka mu Itorero; muri bo 42 bakaba ari abashinzwe iterambere n’imibereho myiza mu tugari ndetse n’abanyamabanga nshingwabikorwa b’utugari turindwi batari barabashije kwitabira Itorero mbere kubera impamvu zitandukanye.


text:
Janet Nkubana, afatanije n’umuvandimwe we batangije company bise Gahaya Links. Iyo company izwi cyane mu kuba yarahaye agaciro uduseke ndetse n’ibindi bikoresho bibohwa. Bahinduye isura y’uduseke bongeramo amabara ndetse banaducuruza mu bihugu byo hanze bibanze ku gihugu cya Leta zunze ubumwe z’Amerika.
Kuri ubu Company yabo igeze kure, yaba mu bucuruzi ndetse no guteza imbere abagore cyane cyane abo mu cyaro.
Ubusanzwe Janet yize ibijyanye n’ubuhanzi ndetse na design. Yakuze abona mama we aboha inkoko bakoreshaga aho babaga mu nkambi z’impunzi ndetse n’ababyeyi bandi babanaga bakabyigisha abana babo.
Nyuma ya Jenoside yakorewe abatutsi mu 1994, yakoze muri Hotel kiyovu ari umuyobozi wayo. Icyo gihe yahuraga n’abagore benshi bari barasizwe iheruheru n’iyo Jenoside basabiriza. Hashize iminsi atangira kubona bamwe mu basabaga bazana uduseke tuboshye bagacuruza ku bazungu babaga baje muri iyo hoteri. Atangira kujya abafasha kucuruza utwo duseke ndetse ageze aho abafungurira akazu, bakajya bacururizamo ibyo baboshye byose.
Hotel Kiyovu yarafunzwe maze kuri we abona ari igihe cye cyo gukora ibyo akunda noneho. Ajya mu giturage kureba abagore bazi kuboha atangirana n’abagore batanu, kuri ubu yigishije abagore benshi kuboha kandi akagura n’ibyo bakoze, akaba kuri ubu akorana n’abagore babarirwa mu bihumbi.
Usibye kuboha uduseke rero yagiye no mu bya moderi, atangira gukora amaherena, amasakoshi nabyo biboshye ndetse batangiye no gukora imyenda y’ibitenge.
Kuri ubu ibihangano bye by’amabijoux biri ku rugero mpuzamahanga aho hari ibyambarwa n’aba star bazwi nka Alicia keys, Queen Latifah. Abicururirza kandi no mu iduka rikomeye rya Macy’s. Company rero yaragutse mu buryo bugaragara ndetse isoko rye rinini ni iryo muri Leta zunze ubumwe bw’amarika.
Zimwe mu mbogamizi (challenges) yahuye na zo harimo guhuza abagore bari bafite ibibazo birimo kuba abagabo ba bamwe barishe imiryango y’abandi bagore kugirango bakorere hamwe. Nyuma y’igihe gito batangiye kujya babona amafranga bakikura mu bukene bagiye barushaho gukorana neza ndetse no kwiyongera.
Janet rero agira inama abagore ababwira ngo ntibitinye bakore akongeramo ati” ubucuruzi ubwaribwo bwose bwakugeza aho ariho hose ”
Janet : uko Gahaya Links yatangiye
Janet Nkubana, afatanije n’umuvandimwe we batangije company bise Gahaya Links. Iyo company izwi cyane mu kuba yarahaye agaciro uduseke ndetse n’ibindi bikoresho bibohwa. Bahinduye isura y’uduseke bongeramo amabara ndetse banaducuruza mu bihugu byo hanze bibanze ku gihugu cya Leta zunze ubumwe z’Amerika.
Labels: abagore b'indashyikirwa


text:
Niyigena December 2016
abanyarwanda turifuza uRwanda rwiza rurangwamo amahoro n’umutekano,iterambere haba mubukungu ndetse na politic,nibindi.
Patriote December 2016
Turifuza ko Akarere ka Gasabo kadufasha gukora imihanda mu murenge wa Gisozi kuko nta mihanda ihaba! Hari igice kinini cya Gisozi havuzwe ko hazatura aba diplomates abaturage bimwe ibyangombwa byo kubaka hashize igihe kirekire nyamara ntibimurwa cyangwa ngo bemererwe kubaka amazu akenewe! Mudufashe ibyo bibazo bikemuke! Murakoze!
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Yiyemeje gushimira Imana amurika “Album” y’indirimbo ze ku buntu
Bobo Bonfils atangaza ko agiye kumurika umuzingo w’indirimbo ze (Album) ku buntu mu rwego rwo gutura igitambo ashimira Imana.
Biteganyijwe ko iyi Alubumu azayimurika mu gitaramo kizabera kuri ADEPR Nyarugenge, tariki ya 18 Ugushyingo 2016.
Umuhanzi Mutabazi Bonfils wamenyekanye ku izina rya Bobo Bonfils, uririmba indirimbo zihimbaza Imana, avuga ko gukora iyo alubumu y’indirimbo n’indi mirimo bigendanye bimaze kumutwara asaga ibihumbi 700RWf.
Akomeza avuga ariko nubwo yamuhenze nta kabuza aziyimurikira abakunzi be ku buntu mu rwego rwo gushimira Imana.
Agira ati “Nabigize ubuntu kubera ko nifuje gutura igitambo kitarimo ikiguzi na gito kandi numva nifuza ko abantu baza kumfasha gushimira Imana yanjye.”
Akomeza avuga ko iyi alumubu ya kabiri azaba ashyize ahagaragara, yitwa “isi yose ikubahe Mwami”.
Alubumu ya mbere yise “Yesu ni wowe” yo yishyuje abaje kureba imurikwa ryayo. Ariko iyo ya kabiri yo ngo ifite umwihariko.
Agira ati “Impamvu ntazishyuza kuri iyi ya kabiri si uko wenda ntazongera gukora igitaramo ngo nishyuze ahubwo iyi nayigize umwihariko, irimo ubutumwa bureba umuntu wese mu ngeri zitandukanye.
Kandi mu bushobozi butandukanye, nashatse ko abantu bose binjirira ubuntu kugirango bumve ubutumwa.”
Alumubu ya kabiri ngo irimo ibice bibiri, igizwe n’indirimbo zirindwi. Igice kimwe kivuga ubuhamya bw’ibyo Imana yamukoreye.
Ikindi gice kivuga ngo ineza y’Imana mu buryo idahwema kugirira neza abayiringiye no kongera kwibuka insinzi ya Kristo iva i Gorogota.
Bobo Bonfils avuga ko imyaka itandatu amaze mu aririmba, nta kintu nta mafaranga arinjiza. Ariko ngo mu buryo bw’umwuka ho, yaragutse, arushaho kwegera Imana.
Yari amaze imyaka atatu yarahagaritse ibyo kuririmba. Yabitewe ngo n’ibibazo by’ubizima na bamwe mu nshuti ze bamuhemukiye.


text:
ven.
11
mars
2011
ISOMO RYA MBERE
Igitabo cy’Intangiriro (Intg 2,7-9; 3,1-7a)
Igihe Uhoraho Imana yaremaga ijuru n’isi, 2,7yabumbye Muntu mu ibumba rivuye mu gitaka, amuhuha mu mazuru umwuka w’ubuzima, nuko Muntu aba muzima. 8Ubwo Uhoraho Imana atera ubusitani iburasirazuba muri Edeni, ahatuza Muntu yari amaze kubumbabumba. 9Uhoraho Imana ameza mu gitaka ibiti by’amoko yose binogeye amaso kandi biryoshye; ameza n’igiti cy’ubugingo mu busitani hagati, n’igiti cy’ubumenyi bw’icyiza n’ikibi.
3,1Inzoka yari inyaryenge kurenza izindi nyamaswa zose zo mu gasozi Uhoraho yari yahanze. Ibaza umugore iti «Koko Imana yaravuze ngo ntimukagire igiti cyo muri ubu busitani muryaho?» 2Umugore asubiza inzoka ati «Imbuto z’ibiti byo muri ubu busitani dushobora kuziryaho, 3naho ku mbuto z’igiti kiri hagati y’ubusitani, Imana yaravuze iti ‘Ntimuzaziryeho, ntimuzazikoreho, ejo mutazapfa.’» 4Inzoka ibwira umugore iti «Gupfa ntimuzapfa! 5Ahubwo Imana izi ko umunsi mwaziriyeho, amaso yanyu azahumuka maze mukamera nk’Imana, mukamenya icyiza n’ikibi.» 6Umugore arareba asanga cya giti kiryoshye, kinogeye amaso kandi cyanashobora gutanga ubwenge. Asoroma imbuto zacyo aryaho, ahaho n’umugabo we bari kumwe. Na we ararya. 7aNuko amaso yabo bombi arahumuka, bamenya ko bambaye ubusa.
ZABURI (Zab 51 (50),3-4, 5-6ab, 12-13, 14.17)
Inyik/ Nyagasani, tugirire imbabazi kuko twagucumuyeho.
Mana yanjye, ngirira imbabazi ukurikije ineza yawe;
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Koko nemeye ibicumuro byanjye,
icyaha cyanjye kimpora imbere.
Uwo nacumuyeho ni wowe wenyine,
maze ikibi wanga mba ari cyo nkora!
Mana yanjye, ndemamo urnutima usukuye,
maze umvugururemo ibitekerezo biboneye.
Ntunyirukane ngo unte kure yawe,
Cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe
Kandi unkomezemo umutima wuje ineza.
Nyagasani, bumbura umunwa wanjye,
Maze akanwa kanjye gatangaze ibisingizo byawe.
ISOMO RYA KABIRI
Ibaruwa Mutagatifu Pawulo Intunwa yandikiye Abanyaroma (Rom 5, 12-19)
Bavandimwe, 12icyaha cyadutse mu nsi gikuruwe n’umuntu umwe, kandi n’urupfu rukuruwe n’icyaha, bityo urupfu rucengera abantu bose kuko bose bacumuye…13Koko rero na mbere yuko amategeko atangazwa, icyaha cyariho mu nsi, n’ubwo nta we cyahama iyo nta mategeko ariho. 14Nyamara urupfu rwaraganje kuva kuri Adamu kugera kuri Musa, ndetse no ku batakoze icyaha kingana n’icya Adamu, ari we washushanyaga Uwari ugiye kuzaza.
15Ariko ineza ntigira ihuriro n’icyaha. Koko rero n’ubwo abenshi bapfuye bazize icyaha cy’umuntu umwe, ineza y’lmana n’ingabire y’ubuntu bw’umwe Yezu Kristu, zasesekaye kuri benshi ku buryo busumbijeho. 16Kandi rero ingabire ntiyagereranywa n’icyaha cy’umwe: kuko icyaha cy’umwe cyaciriwe urubanza rwo gucibwa, naho impuhwe zigiriwe ibyaha byinshi zigeza ku butungane. 17Niba koko urupfu rwaraganje rutewe n’umuntu umwe, rutewe n’icyaha cy’umuntu umwe, ku buryo busumbijeho abahabwa ineza n’ingabire zitabarika z’ubutungane, bazaganza mu bugingo babikesha umutu umwe Yezu Kristu.
18Bityo rero nk’uko icyaha cy’umwe cyatumye abantu bose bacibwa, ni ko n’igikorwa cy’ubutungane bw’umuntu umwe, kizatuma abantu bose bahabwa ubutungane butanga ubugingo. 19Koko rero, nk’uko ukutumvira k’umuntu umwe kwatumye benshi icyaha kibahama, ni ko n’ukumvira k’umwe kuzatuma benshi baba intungane.
IBANGONDIRIMBO RIBANZIRIZA IVANJILI (Mt4,4)
Nyagasani, ijambo ryawe ni Ukuri, n’itegeko ryawe rikaba agakiza.
Umuntu ntatungwa n’umugati gusa,
ahubwo atungwa n’ijambo ryose rivuye mu kanwa k’Imana.
Nyagasani, ijambo ryawe ni Ukuri, n’itegeko ryawe rikaba agakiza.
IVANJILI
Matayo (Mt 4, 1-11)
Muri icyo gihe, Yezu amaze kubatizwa 1ajyanwa na Roho Mutagatifu mu butayu kugira ngo ashukwe na Sekibi. 2Asiba kurya iminsi mirongo ine n’amajoro mirongo ine, hanyuma arasonza. 3Nuko umushukanyi aramwegera, aramubwira ati «Niba uri Umwana w’Imana, tegeka aya mabuye ahinduke imigati.» 4Yezu aramusubiza ati «Haranditswe ngo ‘Umuntu ntatungwa n’umugati gusa, ahubwo atungwa n’ijambo ryose rivuye mu kanwa k’lmana.’» 5Nuko umushukanyi amujyana mu murwa mutagatifu, amuhagarika ku gasongero k’Ingoro 6maze aramubwira ati «Niba uri Umwana w’Imana ijugunye hasi; kuko handitswe ngo ‘Izategeka abamalayika bayo kuzagusama, kugira ngo udasitara ku ibuye.’» 7Yezu aramusubiza ati «Biranditswe kandi ngo ‘Ntuzagerageze Nyagasani Imana yawe.’» 8Umushukanyi yongera kumujyana ku musozi muremure, amwereka ingoma zose z’isi n’ubukire bwazo, 9nuko aramubwira ati «Ibyo byose nzabikugabira, numpfukamira ukandamya.» 10Yezu aramusubiza ati «Igirayo Sekibi, kuko handitswe ngo ‘Uzaramye Nyagasani Imana yawe, ube ari We uzakorera wenyine.’» 11Umushukanyi amusiga aho. Ubwo abamalayika baramwegera, baramuhereza.


text:
Path
- Weekend
- Culture & Art
Ubuhamya
-
Nyuma y’imyaka 10 bubatse urugo, umuryango wa Perezida wa Korari Besaleli ADEPR-Murambi bibarutse umwana w’umuhungu
Kuri ubu umuryango w’umuyobozi wa Korari Besaleli ndetse n’umuryango mugari w’iyi Korari utibagiwe n’inshuti zayo zabashije kumenya aya makuru, bari mu...
-
Uwari imbata y’ubusambanyi akiri muto ubu arahamya uko Yesu abohora
Christine Caine uririmba mu itsinda rya Hillsong yageze ku myaka 15 akoreshwa ubusambanyi nibura n’abagabo 4 batandukanye mu cyumweu, byatumye ubuzima bwe...
-
Menya amateka y’umuramyi Faustin MURWANASHYAKA Wamenyekanye mu ndirimbo “ Uri Uwera”
Faustin MURWANASHYAKA ni mwene NSANGIRANABO Juvenal na NIBATEKEREZA Anne batuye i kampale muri uganda, yavutse tariki ya 14 Gashyantare 1987 avukira mu...
-
Nyuma yo guhura na Yesu yahindutse umu kristo yari umubudisite
Ni umusuore uvuga ko yavukiye mu muryango w’ababudisite muri Tayilande, umuryango we ukaba wari uturiye urusengero rw’ababudiste ndetse amashuri yayigiraga...
-
Nyuma yo guhura na Yesu yahindutse umukristo yari Umubudisite
Ni musore avuga ko yavukiye mu umuryango w’ Ababudisite muri Thailande, umuryango we ukaba wari uturiye urusengero rw’ababudiste ndetse amashuri yayigiraga...
-
Umwarimukazi wa Kaminuza awari umutinganyi akanarwanya abakristu yizeye Yesu, ashakana n’umu Pasteri
Rosalia yakuriye mu muryango ukurikiza ukwemera kw’idini rya Gatorika. Mu myaka ye y’ubwangavu, akaba yari nk’umukobwa usanzwe wemera ko imibonano...
-
Imana yambereye Papa nari narabuze nkiri muto
Nitwa Deborah mfite mama na basaza banjye babiri. Papa yapfuye kumunsi navukiyeho, ubwo nari maze kugira imyaka 7basaza banjye nabo bava murugo...
-
Kujya muri Isirayeli byahinduye amateka y’ ubuzima bwanjye. Pastor Ntayomba Emmanuel
Umushumba w’ Itorero Hilling Center Pasteur Ntayomba Emmanuel rikorera I Remera I nyuma ya “Gare” atanga ubuhamya ko kujya muri Isirayeli byahinduye amateka...
-
Nyuma yo guturuka I Gisenyi ajya I kigali n’amaguru ndetse akerekanwa na Fiance we yambaye Bote ubu afite ishimwe rikomeye.
Nitwa MWIRAGIYE Francois navutse mu mwaka wa 1975, mvukira muri KIBIRIRA ku Gisenyi ubu habaye akarere ka NGORORERO. Navutse mu muryango ukennye gusa ubwo...


text:
Heidi Klum wamamaye cyane mu kumurika imidei ndetse no kugira isura irangaza bamwe mu bagabo nk’uko byemezwa na benshi amafoto yashyize hanze yambaye ubusa akomeje gutuma avumirwa ku gahera.
Icyatangaje benshi ni amagambo yasubije ubwo yari abajijwe impamvu yiyambika ubusa kandi akuze dore ko yibitseho imyaka 43 n’abana bane.
Mu magambo ye yagize ati " ntugomba guhisha uruhu rwawe kubera ko utagifite imyaka 20, ndizera ko nkimeze neza kandi ko ntacyo abakobwa bafite imyaka 25 bandusha, amabuno yanjye aracyahari ntaho yagiye, isura yanjye imeze nk’aho ngifite imyaka 20.
Ntakizambuza kwerekana uko nteye ! ibi nzabikora kugeza nujuje imyaka 60. Nkunda ibigezweho , nkunda kwerekana ibice byanjye by’umubiri, ndumva ngikeneye gukurura abagabo kandi abatekereza ko ibi nabireka kubera imyaka mfite baribeshya kuko ndacyari muto wo kubikora .
Dore amafoto y’uyu munyamidelikazi w’imyaka 43 yatumye bamwe bavuga ngo ntibikagere i Rwanda kuko yaba ari amahano.


text:
Saeed Abedini, wafungiwe mu gihugu cya Irani imyaka itatu n’igice azira kwamamaza ubutumwa bwiza bwa Yesu Kristo akaza kurekurwa mu ntangiriro z’uyu mwaka, mu kwezi kwa mbere 2016, yatangaje byinshi ku buzima bwe mu gihe yari muri gereza. Ibi bikubiyemo, umurimo Imana yamukoresheje w’ivugabutumwa ndetse n’akaga yahuriyemo nako.
Mu kiganiro na Abigaïl Robertson, umunyamakuru wa CBN abajijwe icyo avuga ku birego yashinjwaga byo gushinga amtorero mu duce tw’abasilamu ndetse no gushaka guhirika ubutegetsi yifashishije ubukristo, akaza gukatitwa igifungo cy’imyaka 8 muri gereza, Pastor Saeed Abedini yongeye kwibutsa ibihe bibi yabayemo muri gereza, aho yatotezwaga, abacungagereza bakamusezeranya kumwica, ariko ntacike intege. Avuga ko ahubwo wabaye umwanya mwiza wo gusangira n’abo bari bafunganywe ubutumwa bwiza.
Pastor Saeed Abedini
Ati ‘’ Umwaka wanjye wa mbere muri gereza, imfungwa 10 zahindukiriye Yesu. Abapolisi n’abacungagereza baza kubivumbura banyoherereza mu yindi gereza, aho ubuzima bwari bugoye cyane. Ariko uko bahinduranyaga aho kumfungira, byamberaga uburyo bwiza bwo kwamamaza Yesu. Kubera abahindukiraga byatumye ndushaho gutotezwa, bantandukanya n’abandi, banshyira ahanjye imyaka ibiri ya nyuma. Gusa uko nasengaga, Umwuka yashyiraga mu mutima wanjye ko igihe cyo gupfa kitaragera, ahubwo akimbikiye umurimo.’’
Pastor Saeed Abedini n’umuryango we
Umugore we Naghmeh Abedini, ntiyigeze ahwema gutabariza umugabo we, ngo arebe ko yarekurwa. Amaze gufungurwa, nibwo yasobanuye akaga yahuye nako karimo ihohoterwa rishingiye ku gitsina n’ibindi nk’ibyo. Atangaza ibi yongeye gusaba ababafashije gusenga gukomeza kubasengera ko urugamba rugikomeje. Ati ‘’ umugabo wanjye ntaramererwa neza n’ubu, ndacyakeneye amasengesho kugeza ubu kuri mwe mwatubaye hafi na mbere.’’
Innocent Kubwimana/Ubugingo.com


text:
lun.
03
oct.
2011
ISOMORYAMBERE
Igitabo cy’Umuhanuzi Yoweli (Yow 4, 12-21)
Uhoraho aravuze ati 12« Amahanga nahaguruke azamuke, agane ku kibaya cyitwa “Uhoraho mucamanza”, kuko ari ho ngiye kwicara ngacira urubanza amahanga yose abakikije. 13Nimucyamure umuhoro kuko isarura rigeze ; nimuze mwenge dore urwengero ruruzuye, n’imivure irasendereye, kuko ubugome bwabo bukabije ! 14Ngizo inteko z’imbaga nyamwinshi mu kibaya cy’imanza, kuko Umunsi w’Uhoraho wegereje, ukazahigaragariza. 15Izuba n’ukwezi bizijima, n’inyenyeri ntizizongera kumurika. 16Uhoraho yivugiye i Siyoni, ijwi rye ryumvikanira i Yeruzalemu ; nuko ijuru n’isi birakangarana ! Naho umuryango we Uhoraho azawubera ubuhungiro, abe n’ubwihisho ku Bayisraheli. 17Bityo muzamenya ko ndi Uhoraho, Imana yanyu, nkaba ntuye i Siyoni ku musozi wanjye mutagatifu. Yeruzalemu izaba ahantu hatagatifu, abanyamahanga ntibazongera kuhanyura ukundi ! 18Uwo munsi imisozi izarengwa divayi nshyashya, imisozi itembeho amata, amazi atembe mu migezi yose ya Yuda. Isoko izavubuka mu Ngoro y’Uhoraho, ivomerere ikibaya cy’Iminyinya. 19Misiri yo izaba ikidaturwa, na Edomu ihinduke ubutayu, bazize ubugome bagiriye abahungu ba Yuda, kuko bameneye amaraso y’indacumura mu gihugu cyazo. 20Naho Yuda na Yeruzalemu bizaturwa ubuziraherezo, uko ibihe bigenda bisimburana. 21Ni koko : nzahora amaraso yabo yamenwe, nta we uzasigara adahorewe, maze jyewe Uhoraho, nzature muri Siyoni. »
ZABURI (Zab 97 (96), 1-2, 5-6,11-12)
Inyik/ Ntungane, nimwishimire Uhoraho.
Uhoraho ni Umwami ! Isi nihimbarwe,
abaturiye inkombe nibasagwe n’ibyishimo !
Igicu cy’urwijiji kiramukikije,
ubutabera n’ubutarenganya ni ikibanza cy’intebe ye.
Imisozi irashonga nk’ibishashara,
mu maso y’Uhoraho, Umutegetsi w’isi yose.
Ijuru riramamaza ubutabera bwe,
maze imiryango yose ikarangamira ikuzo rye.
Urumuri rurasira ku ntungane,
ab’umutima ugororotse bakagira ibyishimo.
Ntungane, nimwishimire Uhoraho,
maze mumusingirize ubutungane bwe.
IBANGONDIRIMBO RIBANZIRIZA IVANJILI (Lk 11, 28)
AlIeluya Alleluya.
Hahirwa abumva ijambo ry’Imana, bakarikurikiza !
Alleluya.
IVANJILI
+ Luka (Lk 11, 27-28)
27Igihe Yezu yavugaga, umugore arangurura ijwi rwagati mu mbaga, aramubwira ati «Hahirwa inda yagutwaye n’amabere yakonkeje ! » 28Na we ati « Ahubwo hahirwa abumva ijambo ry’Imana bakarikurikiza ! »


text:
‘Tukiri abanyantege nke, mu gihe gikwiriye Kristo yapfiriye abanyabyaha…ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha.’ Abaroma 5:6,8.
Umunsi umwe mu gihugu cya Kanada, umuvugabutumwa yigishaga ubutumwa bwiza bwa yesu Kristu. Igihe yigisha haza umuntu wasinze kandi wanatezaga akaduruvayo mu bari aho.
Abantu bari aho batangiye kumujyana hanze, we yahise atangira kubarwanya. Mu kubarwanya yaje gukomeretsa wa muvugabutumwa. Yaje kuhavanwa na polisi.
Nyuma y’ukwezi kumwe, yari mu rukiko yiregura. Yahamijwe icyaha, acibwa amafaranga, yaramuka atayabonye, agafungwa ibyumweru bike.
Wa muvugabutumwa na we yari yitabiriye urwo rubanza. Nyuma yo kumva igihano wa musinzi yakatiwe, yegereye umucamanza mu ibanga, amubwira ko ashaka kumwishyurira amafaranga yari yaciwe. Kubera ko nta kundi umucamanza yari kubigenza, yahisemo kwemera ibyo yari abwiwe na wa muvugabutumwa.
Yahise yegera uwakatiwe igihano aramubwira ati “Kuri ubu nta rubanza rukikuriho, kuko hari umaze kukwishyurira.” Yahise amubaza ati, “Njyewe nishyurirwa? Ese ninde wakemera kunyishyurira?” Umucamanza yahise amusubiza ati “Wa mugabo wakomerekeje, ni we wakwishyuriye.”
N’amarira menshi, yahise asanga wa muvugabutumwa amufata mu kiganza, kandi aranamushimira. Uyu muvugabutumwa ntiyigeze abangamira ibyemezo by’ubutabera. Uwahamwe n’icyaha yari agiye guhanwa. Ariko kubera urukundo rwa gikristu, umuvugabutumwa yishyuye igihano cy’uwari yahamwe n’icyaha.
Ibi bisa n’ubutabera bw’Imana. Ku Mana ubutabera bujyana n’igihano cy’icyaha; kuri iyi ngingo Imana ntiyivuguruza. Ariko kubera urukundo idukunda, yohereje Umwana wayo kuri iyi si; Kristo yishyiraho igihano gikwiye ibyaha byacu. Abambwa ku musaraba kugira ngo uzamugarukira, akemera ibyaha bye kandi akakira imbabazi ze, akamwizera, azakizwe.


text:
Kuri ubu usanga abahungu bagira inyogosho nziza zigiye zitandukanye cyangwa bamwe barateretse imisatsi bigatuma bagira igikundiro imbere y’ abakobwa.
Muri iki gihe cy’iminsi mikuru ni igihe kuri buri muntu wese gukora uko ashoboye akarebeka neza haba mu myambarire ndetse no mu isura. Abantu bose siko bakunda ibintu bimwe ariko hari igihe haba hari umwihariko, ugasanga ikintu kimwe gikuruye abantu benshi cyangwa gikunzwe n’imbaga nyamwinshi bitewe n’umwihariko wicyo kintu.
Hano kuri touchrwanda, ubu twahisemo kubereka inyogosho zikunzwe n’ abakobwa batari bake ku buryo umusore uyifite usanga ahantu ari aba yitaweho n’ abakobwa batari bake kandi banamurangariye cyane.
Amafoto icumi y’ abasore bagezweho bafite Inyogosho nziza n’ imisatsi bikurura igitsina gore.


text:
Kanzayire yabibwiye abaturage bo mu Murenge wa Nyamiyaga mu karere ka Kamonyi, muri gahunda Urwego rw’Umuvunyi rurimo yo gukangurira abaturage gukumira no kurwanya akarengane na ruswa.
Kanzayire yagarutse ku bibi bya ruswa n’uko imunga ubukungu bw’igihugu, akangurira abaturage kuyirinda.
Yagize ati "Umurozi si wa wundi utanga uburozi ngo barye bapfe gusa, cyangwa batega ibintu, nkuko bamwe bajya babitubwira ngo mu mategeko mwabishyizemo.....Ahubwo n ’umuntu utanga ruswa ni umurozi niko mbibona."
Kanzayire yagaragaje uburyo umubyeyi ubwo burozi ashobora no kubuha umwana we.
Ati "Ariko ushobora no kuvuga ngo umwana wanjye amaze kwiga ukagenda ukabwira nka visi Meya, uti uri uw’iwacu umenyere kuri ruriya rutonde rw’abanditse ko basabye akazi harimo umukobwa wanjye cyangwa umuhungu wanjye. Kuki ubimubwira se? Ko ari ipiganwa waretse uwo mwana ko yize bishoboka ko azatsinda kandi ko bazareba aba mbere. "
Yongeyeho ati "Niba abana b’abaturanyi bawe bose bagiye muri iryo piganwa, uwawe ugashaka ko aza guca ku bandi kubera ikimenyane , iyo ni ruswa, nabikora uraba wamuroze, ejo nanone azongera abikore gutyo...."
Yasobanuye ko umuntu ugura serivisi yemerewe guhabwa ku buntu aba atiza umurindi ruswa.
Ati "Niba ari nk ’icyemezo cy’amavuko baca amafaranga 500, ariko umuntu yamara kukiguha ukamuha ibahasha (ishimwe), uramushima kubera iki? Ko leta yamwizeye ikamuha wa murimo, namwe mwamutoye, yamushyiriyeho umushahara we, kuki ugomba kujya kumushima? Ni uburyo bwa ruswa."
Yavuze kandi ko umuntu utanga ruswa ashobora kugenda akanagurisha inka mu zo atunze cyangwa kugira ngo abone amafaranga yo guha umuyobozi.
Yongeyeho ko muri ako karere havuzwe ikibazo cya ruswa mu mitangire ya girinka, aho abazihabwa basabwaga ikiziriko yavuze ko ari ruswa, kuko iyo gahunda itagena ikiguzi, ahubwo ihabwa umuturage ku buntu ngo yiteze imbere.
Iyi gahunda y’umuvunyi yakozwe mu turere twa Ngororero na Gisagara, nyuma izakomeza muri Musanze.


text:
Urukundo rwanyu rwe kugira uburyarya. Mwange ibibi urunuka muhorane n’ibyiza – Abaroma 12:9
Urukundo rwiganje mu bantu muri iyi minsi ni rushingiye ku bintu. Ku rubyiruko; mbere y’ uko umukobwa cyangwa umusore abwira mugenzi we ko amukunda; hari uwo usanga abanza yamenya niba afite akazi, ahembwa gute ?, afite indi mitungo ku ruhande, n’ ibindi. Mbese bigasa n’aho hagamijwe inyungu z’ ibintu kurusha ko ari urukundo ruva mu mutima.
Abakristo ntibakwiye kurangwa n’ urukundo rwuzuye uburyarya. Umukristo akwiye kugira urukundo ruva ku Mana, rutarimo imibare cyangwa ngo rube rugamije inyungu z’ ibintu runaka. Umukristo akwiye kurangwa n’ urukundo rutera kugirira neza umuntu, atagamije kumwungukaho.
Hari imirimo Pawulo yagaragaje mu rwandiko yandikiye Abaroma (Abaroma 12: 9-21). Ni imirimo y’ urukundo, ni imirimo ukorera umuntu utagamije ko hari icyo azakumarira. Si urukundo wereka uwo mudahuje igitsina, ufite ibyo umurarikiyeho, utishoboye ushaka kubishimirwa, cyangwa umwanzi wawe umwereka ko umuruta.
"Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw’abandi ahubwo rwishimira ukuri, rubabarira byose, rwizera byose, rwiringira byose, rwihanganira byose" 1 Abakorinto 13: 4-7.
Ijambo ry’ Imana , uretse kudukangurira kugira urukundo rutaryarya; ridushishikariza no kujya twibuka gusabira imigisha abaturenganya. Ni ibintu byoroshye kubivuga ariko bisa n’ ibigoye kubishyira mu bikorwa. Nyamara Imana yacu ntiyabidutegeka izi ko bidashoboka. Imana izi ko ari byo bitugirira umumaro. Kandi imbaraga zo kubishobora zitangwa na yo; ariko nibura tudukwiye kuba dufite ubushake.
Iyo utanze imbabazi uba utuye umutwaro. Mukristo, aho uri hose ikibi ntigikwiye kukunesha ahubwo ukwiye guhora uneshesha ikibi icyiza. Abaroma 12:21. Iyi ni intwaro ikomeye yo kunesha Satani. Nuyikoresha neza izagufasha kunesha ibyananiye benshi. Kandi kuko Imana iri mu ruhande rwawe izabigufashamo.